Folketing
2006-01-19

Jeg vil gerne fortsætte lidt i det spor, hvor vi slap. Jeg hørte ordføreren sige i sit indlæg, at et af formålene var at demokratisere Irak. Jeg synes ellers, at jeg har hørt repræsentanter for Dansk Folkeparti i den offentlige debat i øvrigt ytre sig om, at man ikke kan demokratisere et muslimsk land. Så det kunne selvfølgelig være interessant at få lidt nærmere belyst, hvad Dansk Folkeparti egentlig forestiller sig. Så har vi i øvrigt kredset om, hvad succeskriterierne er for den danske indsats. Vi hørte Venstres ordfører sige, at der skulle trænes 280.000 irakiske soldater, og jeg vil så spørge, om det også er Dansk Folkepartis målsætning. Betyder det, at Danmark er i Irak, indtil der er trænet 280.000 irakiske soldater, hvorefter man så kan trække sig ud? (Kort bemærkning).